FI Euroopan unionin virallinen lehti C 160/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 160/05

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”MOHANT”

EY-N:o: SI-PDO-0005-0424-29.10.2004

SMM ( ) SAN ( X )

1. Nimi

”Mohant”

2. Jäsenvaltio tai kolmas maa

Slovenia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Mohant on pehmeä juusto, joka on väriltään kellertävä, beige tai vaalean voinkeltainen ja maultaan ja tuoksultaan tunnusomaisen ja epätavallisen pistävä, terävä ja ärhäkkä. Juuston pinta on sileä, tasainen, kuiva ja joustava. Koostumus on yhtenäinen, tasainen, osittain kimmoisa ja vaihtelee kiinteästä helposti levittyvään, vaivaamalla muokattu ja mahdollisesti hieman kokkareinen. Maidon kuorimisessa noudatetaan perinteistä menetelmää, jonka mukaisesti kypsän Mohant-juuston rasvapitoisuuden on oltava vähintään 35 prosenttia kuiva-aineesta, proteiinipitoisuuden 17 prosenttia ja suolapitoisuuden 0,5–2,5 prosenttia.

3.3 Raaka-aineet (ainoastaan jalostetut tuotteet)

Mohant valmistetaan määritetyllä maantieteellisellä alueella saadusta lehmän tinkimaidosta.

3.4 Rehu (ainoastaan eläinperäiset tuotteet)

Lypsylehmiä ruokitaan pääasiassa karkearehulla (laidunrehu, heinä, nurmisäilörehu), joka on tuotettu maantieteellisellä alueella ja jonka osuus päivittäisen rehuannoksen kuiva-aineesta on oltava vähintään 75 prosenttia. Vitamiini- ja kivennäisainelisien käyttö on sallittua.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maidon tuottamisen ja Mohant-juuston valmistuksen on tapahduttava määritetyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Mohant kypsytetään suurissa tynnyreissä anaerobisissa olosuhteissa. Kypsytysvaiheen päättyessä juusto on pehmeää ja hyvin levittyvää eikä siinä ei ole kuorta, joka estäisi kuivumisen ja hapettumisen. Jotta varmistetaan Mohant-juuston tunnusomaisten aistinvaraisten ominaisuuksien säilyminen kypsymisvaiheen jälkeen, juusto pakataan välittömästi sen jälkeen, kun se on siirretty kypsytystynnyristä. Anaerobisen kypsymisen aikana muodostuu kaasua, joka saa aikaan ilmareikien syntymisen juuston sisällä, ja siksi juustoa on pakkaamisen yhteydessä käsiteltävä erityisen huolella, jotta varmistetaan, ettei siihen jää ilmareikiä, jotka saattaisivat heikentää tuotteen mikrobiologisia ominaisuuksia.

Mohant vaivataan ja leikataan juuri ennen pakkaamista. Pakkaamisen jälkeen rasia ja kansi suljetaan sinetillä, jolla varmistetaan, että pakkaus on avaamaton.

On tärkeää, että Mohant-juusto pakataan maantieteellisellä alueella, jotta varmistetaan, että pakkaaminen tapahtuu mahdollisimman nopeasti ja että tuotteen aistinvaraiset ominaisuudet ja mikrobiologinen turvallisuus säilyvät.

3.7 Merkintöjä koskevat erityiset säännöt

Mohant-juustoon pakkaukseen on merkittävä nimitys ”Mohant”, tunnuslause ”Samo eden je Mohant, Bohinj” (”On olemassa vain yksi Bohinjin Mohant”), maininta ”zaščitena označba porekla” (”suojattu alkuperänimitys”) sekä kansallinen laatumerkki.

4. Maantieteellisen alueen tarkka rajaus

Maantieteellinen alue, jolla maito tuotetaan ja Mohant-juusto valmistetaan, sijaitsee Juliaanisten alppien sydämessä. Alueen raja kulkee Koblan huipun kautta Bohinjsko Sedlon läpi Pečanan vuoristoniityille, sieltä Rovtaricaan Soteskan suuntaan aina Kranjska Dolinaan, josta Plešan kautta Mrzli Studenecin suuntaan Debela Pečiin, sieltä Rjavinaan ja Triglav-vuoren kautta Dolina Triglavskih jezer -järvilaaksoon, edelleen Zgornja Komnan kautta Lepa Komnaan, sieltä Tolminski Kukin läpi Vogeliin, ja lopuksi Raskovecin vuoristoniittyjen halki Črne Prstin kautta takaisin Koblaan.

5. Yhteys maantieteelliseen alkuperään

5.1 Maantieteellisen alueen erityisyys

Maantieteellinen alue, jolla maito tuotetaan ja Mohant-juusto valmistetaan, sijaitsee Triglavin kansallispuistossa alueella, joka kuuluu Natura 2000 -verkostoon. Sitä ympäröivät kolmessa suunnassa korkeat vuoret, ja laakso avautuu ainoastaan itäsuuntaan, jonne Sava Bohinjka -joki on uurtanut syvän uoman.

Kyseisellä maantieteellisellä alueella vallitsee alppi-ilmasto, jonka ominaispiirteitä ovat ankarat kylmähköt talvet ja lyhyet kesät. Sääolosuhteet muuttuvat nopeasti, sateet ovat runsaita ja tulevat usein rankkasateina. Vuoden keskilämpötila on laaksossa 7,7 °C ja vuorilla 3,6 °C. Lämpimin kuukausi on heinäkuu, kylmin on laaksossa tammikuu ja vuoristossa helmikuu.

Tällaisilla maaperä- ja ilmasto-olosuhteilla sekä sääoloilla on suora yhteys maantieteellisen alueen laidunten ja niittyjen alkuperäiseen kasvistoon. Kalkkikivipitoisen maaperän kasvisto on Euroopan rikkaimpia, ja alueella kasvaa yli tuhat kasvilajia, joista osaa ei tavata missään muualla. Monet lajeista ovat myös rauhoitettuja.

Välimeren läheisyys on nähtävissä Bohinjin ja Pršivecin vuoriston alempien eteläisten rinteiden termofiilisessä kasvillisuudessa. Kasvit ovat sopeutuneet ankariin olosuhteisiin: ne ovat kääpiökasvuisia tai mätästäviä, nopeasti kehittyviä ja monivuotisia, ja niiden lehdet ovat paksuja ja usein karvapeitteisiä. Niiden pitkät juuret ankkuroivat ne tiukasti maaperään, ja kukat ovat erityisen värikkäitä.

Maantieteellisellä alueella on harjoitettu maitotaloutta ja sen ohessa myös juustonvalmistusta jo 1200-luvulta alkaen. Viljelykelpoisen maan niukkuus, pitkät talvet ja lyhyet kesät selittävät sen, miksi karjankasvatuksesta tuli jo varhain asukkaiden pääelinkeino. Bohinjin asukkaat ovat kehittäneet vuoristolla harjoitettavan lypsykarjatalouden huippuunsa. Keväällä paimenet veivät karjansa laiduntamaan vuorten alimmille nurmipeitteisille rinteille, josta siirryttiin ylemmäs vuorten keskirinteille ja lopuksi ylimmillä rinteillä sijaitseville laitumille, ja takaisin laaksoon palattiin vasta syksyllä.

Aina 1850-luvulle saakka juustonvalmistus perustui siihen, että kukin vuoristopaimen jalosti saamansa maidon erilaisiksi maitotuotteiksi omilla laitumillaan. Jo tuolloin Mohant-juustolla oli vuoristolaitumilla valmistettujen tuotteiden joukossa oma erityinen asemansa.

Mohant-juuston valmistuksen perinteistä ja Mohant -nimityksen käytöstä kyseisellä maantieteellisellä alueella on olemassa useita kirjallisia ja suullisia lähteitä. Marko Snoj kertoo vuonna 2003 julkaistussa etymologisessa sanakirjassa Slovenski etimološki slovar nimityksen ’Mohant’ olevan peräisin 1700-luvulta. Bohinjissa tapahtuvaa Mohant-juuston valmistusta kuvataan Anton Pevcin vuonna 1925 julkaistussa juustonvalmistusta koskevassa kirjassa Sirarstvo. Tuotteen perinteistä valmistusmenetelmää kuvataan myös Anka Novakin teoksessa Bohinjski zbornik (1987). Perinteinen tuotantomenetelmä perustuu erityisesti kahteen tunnusomaiseen vaiheeseen: ensimmäinen vaihe, jossa juustomassan annetaan kuivaamisen jälkeen asettua sammion pohjalle, sekä toinen vaihe, jossa kypsyminen tapahtuu erityisissä tynnyreissä (deže) anaerobisissa olosuhteissa. Mohant-juustoa valmistetaan yhä edelleen perinteisellä menetelmällä.

5.2 Tuotteen erityisyys

Mohant-juuston tunnusmerkillisiä ominaisuuksia ovat sen voimakas tuoksu ja pistävä maku, joka voi olla myös hieman kitkerä. Moni pitää Mohant-juuston tuoksua ja makua jopa vastenmielisinä, mutta juuri nämä ominaisuudet tekevät tuotteesta erityisen ja muihin juustolajeihin nähden ainutlaatuisen.

Muita ominaispiirteitä on juuston koostumus, joka on levittyvä ja jossa saattaa olla myös jonkin verran kokkareita.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM)

Ominaisuudet, jotka erottavat Mohant-juuston muista juustoista, liittyvät läheisesti maantieteelliseen alueeseen, jolla sitä valmistetaan. Alueen maaperä- ja ilmasto-olosuhteet sekä sääolot vaikuttavat niittyjen, laidunten ja vuorilaidunten kotoperäiseen kasvistoon. Maantieteellisen alueen kalkkikivipitoisen maaperän kasvisto on Euroopan rikkaimpia, ja alueella kasvaa yli tuhat kasvilajia, joista osaa ei tavata missään muualla. Eräät alueen kasvilajeista ovat myös rauhoitettuja. Lypsylehmien rehu on peräisin kyseiseltä maantieteelliseltä alueelta. Alueen alkuperäisellä kasvistolla on suuri merkitys Mohant-juuston ominaisuuksiin. Juuri näiden tekijöiden ansiosta juustonvalmistukseen käytettävällä tinkimaidolla on erityiset aistinvaraiset ominaisuudet, jotka osaltaan saavat aikaan Mohant-juuston tunnusomaiset ja muista juustolajeista erottuvat tuoksun ja maun. Koska maitoa ei lämpökäsitellä eikä sille suoriteta intensiivisiä, erottelevia tai muita voimallisia teknisiä käsittelyjä (esim. jäähdytys liian alhaisessa lämpötilassa tai kuumentaminen liian korkeassa lämpötilassa, pitkään kestävä kypsytysaika), maidossa luontaisesti esiintyvä spontaani, monipuolinen ja suotuisa bakteerikasvusto säilyy ja estää patogeenisten mikro-organismien kehittymisen.

Myös perinteinen tuotantomenetelmä, joka on siirtynyt sukupolvelta toiselle, vaikuttaa olennaisesti Mohant-juuston tuoksuun, makuun ja koostumukseen. Juuston kypsyminen tapahtuu anaerobisissa olosuhteissa suurissa tynnyreissä (deže). Kypsymisen aikana proteiinit hajoavat aminohapoiksi. Tällöin muodostuu kaasua, mikä saa aikaan sen, että juusto on levittyvää, ja samalla syntyvät myös juustolle ominaiset tuoksu ja maku.

Eritelmän julkaisutiedot

(asetuksen (EY) N:o 510/2006 5 artiklan 7 kohta (3))

http://www.mko.gov.si/fileadmin/mko.gov.si/pageuploads/podrocja/Varna_in_kakovostna_hrana_in_krma/zasciteni_kmetijski_pridelki/Specifikacije/MOHANT_SP_EU.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.